Min ifittex jitħallas b'idejh, isib ħlasu mingħand il-Mulej, li jifli sewwa dnubietu. Aħfer il-proxxmu dnubietu, u mbagħad titlob u dnubietek jinħafrulek. Bniedem irawwem għadab għal ieħor, u mbagħad se jfittex fejqan mingħand il-Mulej? Minn bniedem bħalu m'għandux ħniena, u mbagħad se jitlob għal dnubietu? Jekk bniedem jibqa' mgħaddab, min se jpattilu għal dnubietu? Ftakar fl-aħħar ta' ħajtek, u ieqaf mill-mibegħda; ftakar fit-taħsir u l-mewt, u oqgħod għall-kmandamenti. Ftakar fil-kmandamenti u tobgħodx il-proxxmu; ftakar fil-patt tal-Għoli u agħlaq għajnejk għall-offiża. It-tilwim Warrab mit-tilwim u jonqsu dnubietek; għax bniedem qalil ikebbes in-nar ta' ġlieda, u bniedem midneb jaqla' l-inkwiet qalb il-ħbieb, u jiżra' l-mibegħda fost dawk li jgħixu fis-sliem. Nar iħeġġeġ skont il-ħatab tiegħu, u l-ġlieda tħeġġeġ skont il-qilla tagħha; il-korla ta' bniedem tixgħel skont is-saħħa li jkollu, u l-għadab tiegħu jitla' skont ma jkollu ġid. Tilwima bl-għaġla tkebbes in-nar u ġlieda bla ħsieb ixxerred id-demm. Jekk tonfoħ fuq xrara, tħeġġeġ, u jekk tobżoq fuqha tintefa; minn ħalqek joħorġu t-tnejn li huma. L-ilsien Isħet lil min isefsef u jgħid kliem b'ieħor, għaliex lil ħafna tellfilhom is-sliem. L-ilsien kalunjuż heżżeż lil ħafna, u xerridhom minn ġens għal ieħor, ġarraf bliet b'saħħithom, u djar ta' nies kbar qalibhom ta' taħt fuq. L-ilsien kalunjuż tefa' 'l barra nisa ta' karattru, u ċaħħadhom mill-qligħ ta' xogħolhom. Min jagħti widen tas-sefsif ma jsibx mistrieħ, u ma jgħammarx fis-sliem. Daqqa ta' sawt tagħmillek tbenġila, imma daqqa ta' lsien tkissirlek għadmek. Ħafna waqgħu bil-ponta tas-sejf, imma mhux daqs kemm iġġarrfu minħabba l-ilsien. Hieni min jinsab għall-kenn minnu, u m'għaddiex mill-qilla tiegħu, min ma ġarrx il-madmad tiegħu, u ma ntrabatx bl-irbit tiegħu. Għax il-madmad tiegħu madmad tal-ħadid, u l-irbit tiegħu rbit tal-bronż. Il-mewt li jġib hi mewta kerha, aħjar qiegħ l-art minnha. Ma jaħkimx fuq it-twajbin, u dawn ma jinħaqrux b'ilsien in-nar tagħha. Dawk li telqu l-Mulej jaqgħu taħt setegħtu, u jħeġġeġ fosthom bla ma jintefa. Jintbagħat għalihom bħal iljun, u bħal ljupard jagħmilhom trietaq. Tella' ċint tal-għollieq mal-qasam tiegħek, u aqfel id-deheb u l-fidda tiegħek. Kliemek iżnu u kejlu, u fommok agħmillu bieb u stanga. Qis li ma tonqosx bi lsienek, li ma taqax quddiem min jissajjalek.